|  |  |
| --- | --- |
|  |  |
| ettekirjutus  Narva | 17.06.2019 nr 7.2-6.4/1422 |

Päästeameti Ida päästekeskus toimetas 06.05.2019 kontrollkäigu hoones aadressiga Lavretsovi tn 9, Narva linn, Ida-Viru maakond, mille omanik on TÜ Vesta King ning kus tegutseb Narva hotell & restoran King. Kontrollkäigu tulemused fikseerisime protokollis nr 7.2-5.4/1774-1.

Saatsime adressaadile 05.06.2019 teatise kavandatava haldusakti andmise kohta andmaks võimaluse esitada arvamusi, selgitusi ja vastuväiteid. Teatises määratud tähtajaks ei ole laekunud kavandatavate ettekirjutuste osas vastuväiteid.

Kirill Svjatinski, Päästeameti Ida päästekeskuse ohutusjärelevalve büroo juhtivinspektor, võtnud aluseks korrakaitseseaduse § 28 lg 1 ja päästeseaduse § 15 lg 1 p 2 ja lg 2 ning hinnanud haldusmenetluses kogutud tõendeid ja välja selgitatud asjaolusid,

**otsustas:**

anda käesoleva haldusakti adressaadile- TÜ-le VESTA KING (registrikood: 10127641; aadress: Lavretsovi tn 9, Narva linn, Ida-Viru maakond, 20307) alltoodud ettekirjutuse.

1. **Täiendavalt paigaldada hoonesse evakuatsioonivalgustus märgistamata evakuatsiooniteedele ja -pääsudele.**

**Ettekirjutuse põhjendus:** Tuleohutuse seaduse § 3 lg 1 punkti 6 alusel on isik kohustatud tagama ohutu evakuatsiooni hoonest. Sama seaduse § 6 lõike 1 järgi peab ehitisest olema tagatud evakuatsioon ning kergesti läbitav evakuatsioonitee. Ehitusseadustiku § 11 lõike 4 ja [tuleohutuse seaduse](https://www.riigiteataja.ee/akt/dyn=104042017014&id=130122015052!pr23lg3) § 23 lõike 3 alusel kehtestatud siseministri määruse nr 17 „Ehitisele esitatavad tuleohutusnõuded ja nõuded tuletõrje veevarustusele“ § 55 lg 2 sätestab, et enne käesoleva määruse jõustumist õiguslikul alusel ehitatud ehitis, mida kasutatakse ehitisele ettenähtud kasutamisotstarbe kohaselt, peab evakuatsioonile kehtestatud nõuete poolest vastama käesoleva määruse §-des 32–34, 341 ning 6. peatükis sätestatud nõuetele, arvestades § 3 lõikes 4 sätestatut.

Tuleohutuse seaduse § 32 lõige 1 sätestab, et tuleohutuspaigaldis tuleb projekteerida ja paigaldada vastavalt tehnilisele normile ja tootja juhisele ning ohutusnõuetes ettenähtule selliselt, et tuleohutuspaigaldis täidaks oma otstarvet.

Siseministri määruse nr 17 § 31 lg 2 kohaselt jaguneb evakuatsioonivalgustus selle kasutamise otstarbe järgi: 1) väljapääsutee valgustuseks; 2) paanikavastaseks valgustuseks; 3) ohtliku tööpiirkonna valgustuseks.

Sama määruse § 32 lg 1 kohaselt on väljapääsutee valgustus ette nähtud ohtu sattunud inimeste evakuatsiooniks vajaliku tee ning sellel paiknevate tuletõrje- ja päästevahendite ning esmaabipunktide kiireks leidmiseks ja ohutuks kasutamiseks. Lõike 2 kohaselt paigaldatakse väljapääsutee valgustus minimaalse toimimisajaga vähemalt üks tund II kasutusviisiga hoonesse, välja arvatud vähem kui 11 majutuskohaga hoonesse. Samas paigaldatakse väljapääsutee valgustus IV kasutusviisiga hoonesse, välja arvatud ühekorruselisse kuni 50 istekohaga toitlustushoonesse ning kuni 300-ruutmeetrise pindalaga kaubandushoonesse, millel on otseväljapääsud õue

Eesti standardi EVS-EN 50172:2005 p 4 allpunktis 4.1 on nimetatud, et evakuatsiooni hädavalgustus peab tagama evakuatsiooniteede ja nende märgistuse valgustuse, evakuatsiooniteedel paiknevate tulekahju häirenuppude ja tuletõrjevahendite kerge leitavuse ja kasutatavuse ning võimaldama ohutuse huvides tehtavaid toiminguid.

Kontrollkäigul (protokoll nr 7.2-5.4/1774-1) tuvastati, et hoones ei ole kõik evakuatsiooniteed ja –pääsud varustatud evakuatsioonivalgustitega. Nimelt puuduvad valgustid hoone teisel korrusel saalis, restoranis ning evakuatsioonitrepikojast esimesele korrusele viival evakuatsiooniteel. Esimesel korrusel koridoris ei ole evakuatsioonikleebis nähtav. Tulekahju korral võivad evakuatsiooniteede ja -pääsude raskesti identifitseeritavuse tõttu ohtu sattuda inimeste elu ja tervis.

**Alus:** Tuleohutuse seaduse § 3 lg 1 p 6, § 6 lg 1 ja § 32 lõige 1; ehitusseadustiku § 11 lõike 4 ja [tuleohutuse seaduse](https://www.riigiteataja.ee/akt/dyn=104042017014&id=130122015052!pr23lg3) § 23 lõike 3 alusel kehtestatud siseministri määruse nr 17 „Ehitisele esitatavad tuleohutusnõuded ja nõuded tuletõrje veevarustusele“ § 55 lg 2 vastavalt § 31 lg 2 ning § 32 lg 1 ja 2.

**Täitmise tähtaeg: 01.10.2019**

**Sunniraha hoiatus:** kui käesolevat ettekirjutust tähtajaks ei täideta, rakendab haldusorgan tuleohutuse seaduse § 40 alusel adressaadi suhtes sunnivahendit – sunniraha **400 (nelisada) eurot**.

Juhul kui haldusakti adressaat leiab, et haldusaktiga või haldusmenetluse käigus on rikutud tema õigusi või piiratud tema vabadusi, on tal õigus esitada haldusmenetluse seaduses sätestatult vaie Päästeametile (Raua 2, 10124 Tallinn, [rescue@rescue.ee](mailto:rescue@rescue.ee)) või halduskohtumenetluse seadustikus sätestatult kaebus Tartu Halduskohtu Jõhvi kohtumajja (Kooli 2a, 41532 Jõhvi, [trthkjohvi.menetlus@kohus.ee](mailto:trthkjohvi.menetlus@kohus.ee)) 30 päeva jooksul arvates päevast, millal ta vaidlustatavast haldusaktist teada sai või oleks pidanud teada saama.

Ettekirjutuse täitmisest palume meid esimesel võimalusel informeerida kirjalikult postiaadressil Päästeameti Ida päästekeskus Vahtra 3, Narva linn, Ida-Viru maakond või digitaalselt allkirjastatud dokumendina e-posti aadressil [kirill.svjatinski@rescue.ee](mailto:kirill.svjatinski@rescue.ee)

Lugupidamisega

(allkirjastatud digitaalselt)

Kirill Svjatinski

ohutusjärelevalve büroo juhtivinspektor

Ida päästekeskus

Haldusakt on saadetud elektrooniliselt:

TÜ Vesta King, [vestaking@hot.ee](mailto:vestaking@hot.ee)

tel 58603556

kirill.svjatinski@rescue.ee